Oud-Oakdaler beklemtoon sy rol in joernalistiek | George Herald
Oud-Oakdaler beklemtoon sy rol in joernalistiek
Thursday, 03 July 2014, 07:00
GEORGE NUUS - Marco Botha, 'n voormalige hoofseun van die Hoër Landbouskool Oakdale, het pas sy eerste nie-fiksie boek gepubliseer.
Die Baanbrekers - Hoe Suid-Afrikaanse Sportleiers Kampioene Slyp (in Engels beskikbaar as Coach) is boonop opgedra aan mev. Yda Coetsee (1959-2005) in wie se Afrikaanse klas Botha as 14-jarige kannetjie sy liefde vir en aanslag met woorde ontwikkel het.
In die boek bespreek hy die suksesse van wêreldbekende afrigters en administrateurs soos Heyneke Meyer, Ian Schwartz, Paul Treu (al drie voorheen van die SWD), Brendan Venter, Sherylle Calder, Paddy Upton en Gary Kirsten.
Die skrywer was in 2004 in matriek en in dieselfde jaar hoofseun en Dux-leerder van die Hoër Landbouskool Oakdale. Hy vat eersdaags die leisels oor as redakteur van die Landbou Burger, maar hy het verskeie beroepspaadjies geloop voordat hy hom binnekort weer met die landbou bemoei.
Botha, die jongste seun van die voormalige redakteur van die George Herald, Mandi Botha het sy tersiêre studies in 2005 aan die Universiteit Stellenbosch met 'n graad in BA (Sportwetenskap) afgeskop en toe ook vir die Maties se o.19 A-rugbyspan gespeel. Hy slaag sy eerste graad in 2007 cum laude en hervat sy studies in 2008 met die nagraadse BPhil-graad in joernalistiek.
Ook was hy in 2008 primarius van die Universiteit van Stellenbosch manskoshuis Dagbreek. Die Burger het Botha reeds in sy finale jaar vir 'n loopbaan by hom geoormerk en in 2009 begin Botha as 'n algemene nuusverslaggewer werk in Kaapstad - net vyf maande voordat hy as die sportredakteur van die skolebylaag Jip aangestel is.
Danksy sy liefde vir rugby, skryf en die joernalistiek het hy vinnig opgang gemaak en ná 'n paar jaar as nasionale sewesrugbyskrywer vir Die Burger, Rapport, Beeld enVolksblad word hy in Augustus 2012 na Pretoria verplaas as senior nasionale rugbyskrywer, van waar hy oor die Bulls en Springbokke verslag gedoen het.
Die boek het in Pretoria begin gestalte kry, en met die ondersteuning en mentorskap van die sakeman en TV-persoonlikheid Theo Vorster het Die Baanbrekers 'n werklikheid geword.
Die voormalige Springbok-afrigter Nick Mallett het die boek soos volg opgesom: "Die Baanbrekers bied 'n fassinerende insig in die denke en persoonlikheid van Suid-Afrika se topafrigters. Dit beklemtoon kernaspekte van leierskap. Dit was vir my besonder interessant om te lees oor die goue draad wat deur elkeen van die afrigters se mondering verweef is - passievolle leierskap wat nie deur eiebelang gerig word nie, maar deur omgee en goedhartigheid.
"Dít skep 'n omgewing waarin spanne die verantwoordelikheid om te presteer deel, waar hulle hoogs gemotiveerd is en in staat voel om groot dinge te vermag. 'n Ongelooflike boek!"
Botha is sedert Januarie terug in die Kaap as onder meer redakteur van Die Burger se Eiendomme-bylaag.